b'\n_START_ARTICLE_\nSairaanhoitaja (AMK)\n_START_SECTION_\nMerkitt\xc3\xa4vi\xc3\xa4 sairaanhoitajia\n_START_PARAGRAPH_\nSairaanhoidon uudistamisen toteuttajaksi kohosi brittil\xc3\xa4inen Florence Nightingale (1820\xe2\x80\x931910), joka oli itse saanut sairaanhoitajattaren koulutuksen ja perehtynyt k\xc3\xa4yt\xc3\xa4nn\xc3\xb6n ty\xc3\xb6ss\xc3\xa4 sairaiden hoitoon. Nightingalen kunniaksi perustetun rahaston turvin avattiin Lontoossa vuonna 1860 h\xc3\xa4nen nime\xc3\xa4\xc3\xa4n kantava sairaanhoitajattarien koulu. Vasta se muodostui nykyaikaisen sairaanhoitajakoulutuksen malliksi, jonka esimerkki levisi v\xc3\xa4hitellen kaikkialle maailmaan._NEWLINE_Sophie Mannerheim on yksi suomalaisen sairaanhoitajakoulutuksen kehitt\xc3\xa4jist\xc3\xa4. H\xc3\xa4n itse k\xc3\xa4vi koulua Helsingiss\xc3\xa4, Tammisaaressa ja Tukholmassa. Ennen sairaanhoitajaksi opiskeluaan h\xc3\xa4n suoritti opettajatartutkinnon ja toimi jonkin aikaa luokanopettajana. Sairaanhoitajaopinnot h\xc3\xa4n aloitti 35-vuotiaana. H\xc3\xa4n opiskeli Englannissa, Lontoossa sijaitsevassa St. Thomas Hospitalissa toimivassa Nightingale Training School for Nurses -oppilaitoksessa. Sairaanhoitajaksi h\xc3\xa4n valmistui vuonna 1902. Sophie Mannerheim palasi Suomeen, ja vuonna 1904 h\xc3\xa4n toimi jo kirurgisen klinikan ylihoitajana ja Helsingin yleisen sairaalan sairaanhoitajatarkoulutuksen johtajattarena._NEWLINE_\xe2\x80\x9dMiten harvat miehet ja naisetkaan k\xc3\xa4sitt\xc3\xa4v\xc3\xa4t, onpa kysymys suurista tai pienist\xc3\xa4 asioista, mit\xc3\xa4 \xe2\x80\x99vastuu\xe2\x80\x99 merkitsee \xe2\x80\x93 tarkoitan, miten vastuunalainen teht\xc3\xa4v\xc3\xa4 on suoritettava\xe2\x80\xa6 \xe2\x80\x99Vastuu\xe2\x80\x99 ei suinkaan merkitse vain sit\xc3\xa4, ett\xc3\xa4 itse tekee teht\xc3\xa4v\xc3\xa4ns\xc3\xa4 hyvin, vaan on my\xc3\xb6s huolehdittava siit\xc3\xa4, ett\xc3\xa4 kaikki muut tekev\xc3\xa4t samoin.\xe2\x80\x9d_NEWLINE_- Florence Nightingale, alkuper\xc3\xa4isteos Notes on Nursing, 1859_NEWLINE_Edell\xc3\xa4 mainitut ajatelmat kertovat itsens\xc3\xa4 peliin laittamisesta, vaikka ne nykyp\xc3\xa4iv\xc3\xa4n ihmisest\xc3\xa4 tuntuvat naiiveilta ja hallitsevilta. T\xc3\xa4ll\xc3\xa4 hetkell\xc3\xa4 mm. ammattiyhdistykset (Tehy) panostavat ty\xc3\xb6suojeluun ja yhteistoimintaan. Hoitajan teht\xc3\xa4viss\xc3\xa4 korostuvat jatkuva itsearviointi, tiimity\xc3\xb6skentelytaidot ja avarakatseisuus. T\xc3\xa4m\xc3\xa4n p\xc3\xa4iv\xc3\xa4n hoitoty\xc3\xb6t\xc3\xa4 tehd\xc3\xa4\xc3\xa4n omalla persoonalla potilaan edun mukaisesti, hyv\xc3\xa4ksyen kaikkien yhteisty\xc3\xb6kumppaneiden erilaisuus. _NEWLINE_Ty\xc3\xb6suojeluhallinnon tilastotiedon mukaan hoitoalalla on muita ammatteja enemm\xc3\xa4n syrjint\xc3\xa4\xc3\xa4, h\xc3\xa4irint\xc3\xa4\xc3\xa4 ja ty\xc3\xb6paikkakiusaamista._NEWLINE_Sairaanhoitajan AMK-tutkinnon opintosuunnitelmaa on opiskelijoiden ja oppilaitosten puolelta kritisoitu voimakkaasti sen pirstalemaisesta somaattispainotteisuudesta ja lyhyist\xc3\xa4 erikoistumisopinnoista, jotka eiv\xc3\xa4t ole riitt\xc3\xa4vi\xc3\xa4 valmistamaan ty\xc3\xb6el\xc3\xa4m\xc3\xa4\xc3\xa4n.'